Prop. 9 L

(2024–2025)
Proposisjon til Stortinget (forslag til lovvedtak)

Endringer i midlertidig lov om stønad til husholdninger som følge av ekstraordinære strømutgifter (justering av terskelverdi og varighet)

Tilråding fra Energidepartementet 8. november 2024, godkjent i statsråd samme dag. (Regjeringen Støre)

Dokumentet på regjeringen.no

1 Hovedinnholdet i proposisjonen

Energidepartementet fremmer med denne proposisjonen forslag til endringer i midlertidig lov 22. desember 2021 nr. 170 om stønad til husholdninger som følge av ekstraordinære strømutgifter (strømstønadsloven). Det foreslås å øke terskelverdien for når strømstønad beregnes, fra 73 til 75 øre per kWt eksklusive merverdiavgift. Forslaget til lovendring er i tråd med forslaget i Prop. 1 S (2024–2025) for Energidepartementet. Departementet foreslår at endringen skal gjelde for forbruk fra og med 1. januar 2025.

Det foreslås også at strømstønadsordningen forlenges, slik at energibruk til og med desember 2025 dekkes av stønadsordningen, samt at loven oppheves 1. juli 2026.

2 Bakgrunn for lovforslaget

Stortinget vedtok i desember 2021 en midlertidig strømstønadsordning for husholdninger, for å kompensere de ekstraordinært høye strømprisene, fra og med desember 2021. Ordningen reguleres i strømstønadsloven, og departementet viser til Prop. 44 L (2021–2022) for omtale av bakgrunnen for strømstønadsordningen.

Formålet med strømstønadsordningen er å gi stønad til husholdninger for å kompensere for ekstraordinært høye strømpriser. Strømstønadsordningen ble innført for strømforbruk fra og med desember 2021 og har blitt forlenget flere ganger, samt gjennomgått flere endringer, senest ved lov 15. desember 2023 nr. 93 hvor terskelen for strømstønad ble oppjustert fra 70 til 73 øre per kWt eksklusive merverdiavgift i det prisområdet som kunden er tilknyttet.

Nettkunder med egen strømmåler som er rettmessig registrert som husholdningskunde hos nettselskapet har krav på strømstønad, jf. strømstønadsloven § 4 første ledd. Det gis strømstønad for forbruk på opptil 5 000 kWt per måned, per målepunkt. Opprinnelig ble strømstønaden beregnet ut fra månedlig gjennomsnittlig prisnivå. Med virkning fra strømforbruket i september 2023 ble prinsippene for utmåling av strømstønad endret slik at stønadssatsene beregnes time for time, og ikke basert på månedlig gjennomsnitt. For bakgrunnen for overgangen til timesbasert beregning, viser departementet til Prop. 116 L (2022–2023).

Strømstønad gis bare i de timene der elspotprisen i det prisområdet strømkunden er tilknyttet overstiger en gitt terskelverdi. Terskelverdien var opprinnelig 70 øre per kWt eksklusive merverdiavgift da ordningen ble opprettet, og ble først oppjustert i forbindelse med forslag til statsbudsjettet for 2024. Fra 1. januar 2024 ble terskelen justert fra 70 til 73 øre per kWt, i tråd med forslag til statsbudsjett for 2024, jf. Prop. 10 L (2023–2024).

Det er nettselskapene som beregner stønadssatsene for den enkelte kunde. Beregningene gjennomføres fortløpende og automatisk. Beregningen skal ta hensyn til merverdiavgift, og følgende formel benyttes: 0,9 x (elspotpris i prisområdet kunden er tilknyttet – terskelverdi) x kundens forbruk i den aktuelle timen.

3 Departementets forslag

I statsbudsjettet for 2025 har regjeringen foreslått å prisjustere terskelverdien for strømstønad, jf. Prop. 1 S (2024–2025) for Energidepartementet. Departementet foreslår at strømstønadsloven endres tilsvarende, gjennom en endring i strømstønadsloven § 5a fjerde ledd. Endringen består i at det i § 5a fjerde ledd tilføyes et tredje punktum hvor det fremkommer at terskelverdien er 75 øre per kWt eksklusive merverdiavgift for forbruk fra og med januar 2025.

Videre foreslås det i statsbudsjettet for 2025 at ordningen skal forlenges til å vare ut 2025, slik at energibruk til og med desember 2025 skal dekkes av stønadsordningen. Det foreslås at loven endres for å reflektere dette, samt at loven oppheves 1. juli 2026. Dette gjøres ved å endre strømstønadsloven §§ 2 annet ledd og 12 annet ledd. I strømstønadsloven § 2 annet ledd endres loven slik at strømforbruk til og med desember 2025 omfattes av loven. I lovens § 12 annet ledd endres teksten slik at loven oppheves 1. juli 2026, og ikke 2025 slik som i dagens ordlyd.

Lovforslaget er en oppfølging av endringer i statsbudsjettet. Lovforslaget har ikke vært på høring fordi dette anses åpenbart unødvendig, jf. utredningsinstruksen punkt 3-3 andre ledd tredje kulepunkt.

Regjeringen har foreslått å forlenge ordningen for strømforbruk ut 2025, samt gjennomføre en inflasjonsjustering av terskelverdien, slik at denne økes til 75 øre per kWt eksklusive merverdiavgift. Dette er i tråd med forslaget til statsbudsjett for 2025, jf. Prop. 1 S (2024–2025). Endringene gjennomføres ved endringer i strømstønadsloven §§ 2 annet ledd, 5a fjerde ledd og 12 annet ledd. Det foreslås at endringene trer i kraft 1. januar 2025.

4 Økonomiske og administrative konsekvenser

En justering av terskelverdien fra 73 øre per kWt til 75 øre per kWt endrer vilkårene for når det gis strømstønad. Bestemmelsen ble endret på tilsvarende måte foregående år, gjeldende fra januar 2024. Forslaget er en justering som følge av inflasjon.

Det er ikke forventet vesentlige administrative konsekvenser for kraftleverandørene eller Reguleringsmyndigheten for energi (RME) som følge av forslaget. Dette gjelder også for nettselskapene, men forslaget vil føre med seg en endring i deres beregning av stønaden.

For staten er det er beregnet at endringen i terskelverdien fører til en reduksjon på omtrent 300 mill. kroner i årlige utgifter, målt mot nåværende terskelverdi på 73 øre per kWt.

Tilråding

Energidepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i midlertidig lov om stønad til husholdninger som følge av ekstraordinære strømutgifter (justering av terskelverdi og varighet).

Vi HARALD, Norges Konge,

stadfester:

Stortinget blir bedt om å gjøre vedtak til lov om endringer i midlertidig lov om stønad til husholdninger som følge av ekstraordinære strømutgifter (justering av terskelverdi og varighet) i samsvar med et vedlagt forslag.

Forslag
til lov om endringer i midlertidig lov om stønad til husholdninger som følge av ekstraordinære strømutgifter (justering av terskelverdi og varighet)

I

I midlertidig lov 22. desember 2021 nr. 170 om stønad til husholdninger som følge av ekstraordinære strømutgifter gjøres følgende endringer:

§ 2 annet ledd skal lyde:

Loven gjelder energibruk fra og med desember 2021 til og med desember 2025.

§ 5a fjerde ledd nytt tredje punktum skal lyde:

For forbruk fra og med januar 2025 er terskelverdien 75 øre per kWt eksklusive merverdiavgift.

§ 12 annet ledd skal lyde:

Loven oppheves 1. juli 2026.

II

Loven trer i kraft 1. januar 2025.